./data/phi0914/phi00143/phi0914.phi00143.perseus-lat1.xml
Titus Livius (Livy)
inde frumento conplurium dierum sumpto iussoque       apparatu oppugnandarum urbium sequi tertio die ad Uscanam—Pensestianae terrae ea       maxima urbs est—posuit castra prius tamen,        quam vim admoveret, missis, qui temptarent nunc praefectorum praesidii, nunc       oppidanorum animos  erat autem ibi cum iuventute Illyriorum Romanum  praesidium   postquam nihil pacati referebant, oppugnare est adortus et corona eam       capere conatus est  cum sine intermissione interdiu noctuque alii aliis       succedentes pars scalas muris, pars ignem portis       inferrent,  sustinebant tamen eam tempestatem propugnatores urbis,  quia spes erat neque hiemis vim diutius pati       Macedonas in aperto posse, nec ab Romano bello tantum regi laxamenti fore, ut       posset morari   ceterum postquam vineas agi       turresque excitari viderunt, victa pertinacia est  nam praeterquam quod adversus       vim pares non erant, ne frumenti quidem aut ullius alterius rei copia intus erat       ut in necopinata obsidione   itaque cum spei       nihil ad resistendum esset, C CarviliusSpoletinus et C Afranius a praesidio Romano missi, qui a Perseo peterent primo, ut armatos       suaque secum ferentis abire sineret, dein, si id minus impetrarent, vitae tantum       libertatisque fidem acciperent   promissum id       benignius est ab rege quam praestitum; exire enim sua secum efferentibus iussis       primum arma ademit  his urbe egressis et Illyriorum cohors—quingenti erant—et       Uscanenses se urbemque dediderunt   Perseus praesidio Uscanae inposito       multitudinem omnem deditorum, quae prope numero exercitum aequabat, Stuberram       abducit   ibi Romanis—quattuor milia autem       hominum erant—praeter principes in custodiam civitatum divisis, Uscanensibus            Illyriisque venditis in Penestiam exercitum reducit ad Oaeneum oppidum       in potestatem redigendum et alioqui opportune situm,  et transitus ea est in Labeates, ubi Gentius regnabat   praetereunti frequens castellum, Draudacum nomine,       peritorum quidam regionis eius nihil Oaeneo capto opus esse ait, nisi in       potestate et Draudacum sit; opportunius etiam ad omnia positum esse   admoto exercitu omnes extemplo dediderunt sese  qua       spe celeriore deditione erectus postquam animadvertit, quantus agminis sui       terror esset, undecim alia castella eodem metu in potestatem redigit   ad perpauca vi opus fuit, cetera voluntate dedita; et       in his recepti mille et quingenti dispositi per praesidia milites Romani             magno usui Carvilius Spoletinus erat       in conloquiis dicendo, nihil in ipsos saevitum  ad Oaeneum perventum est, quod       sine iusta oppugnatione capi non poterat  et maiore aliquanto, quam  cetera,  iuventute et validum oppidum       moenibus erat, et hinc amnis, Artatus nomine, hinc mons praealtus et aditu       difficilis cingebat   haec spem ad resistendum       oppidanis dabant  Perseus circumvallato oppido aggerem a parte superiore ducere       instituit, cuius altitudine muros superaret         quod opus dum perficitur, crebris interim proeliis, quibus per excursiones et       moenia sua oppidani tutabantur et opera hostium inpediebant, magna eorum       multitudo variis casibus absumpta est, et qui supererant, labore diurno       nocturnoque et volneribus inutiles erant   ubi primum agger iniunctus muro est, et cohors       regia, quos nicatoras appellant, transcendit et scalis multis simul partibus       impetus in urbem est factus   puberes omnes       interfecti sunt; coniuges liberosque eorum in custodiam dedit;  praedae alia militum cessere  Stuberram inde victor       revertens ad Gentium legatos Pleuratum Illyricum, exulantem apud se, et Adaeum       Macedonem a Beroea mittit   iis  mandat, ut exponerent aestatis eius hiemisque acta sua adversus Romanos       Dardanosque, adicerent recentia in Illyrico hibernae expeditionis opera;       hortarentur Gentium in amicitiam secum et cum Macedonibus iungendam   hi transgressi iugum Scordi montis per       Illyrici solitudines, quas de industria populando Macedones fecerant, ne       transitus faciles Dardanis in Illyricum aut Macedoniam essent, Scodram labore       ingenti tandem pervenerunt   Lissi rex Gentius erat  eo acciti       legati mandata exponentes benigne auditi sunt; qui responsum sine effectu       tulerunt,  voluntatem sibi non deesse ad bellandum cum Romanis, ceterum ad conandum       id, quod velit, pecuniam maxime deesse   haec       Stuberram rettulere regi, tum maxime captivos ex Illyrico vendenti  extemplo       iidem legati addito Glaucia ex numero custodum corporis remittuntur sine       mentione pecuniae, qua non data barbarus inops inpelli ad bellum non poterat             Ancyram inde populatus Perseus in Penestas       rursum exercitum reducit firmatisque Uscanae et circa eam per omnia castella,       quae receperat, praesidiis in Macedoniam sese recipit